РЕШЕНИЕ НА КОМИСИЯТА
oт 14 февруари 2007 година
за изменение на Решение 2005/692/ЕО, засягащо налагането на определени защитни мерки във връзка с инфлуенца по птиците, установена в Южна Корея
(нотифицирано под номер C(2007) 410)
(текст от значение за ЕИП)
(2007/99/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/496/ЕИО на Съвета от 15 юли 1991 г. oтносно определяне на принципите на организация на ветеринарните проверки на животни, внасяни в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (1), и по-специално член 18, параграф 7 от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, внесени в Общността от трети страни (2), и по-специално член 22, параграф 6 от нея,
като има предвид, че:
(1)
Вследствие на появата на инфлуенца по птиците в югоизточна Азия от месец декември 2003 г., причинена от високо патогенната форма на вирус с щам H5N1, Комисията предприе редица защитни мерки във връзка с инфлуенцата по птиците. Тези мерки включват по-специално Решение 2005/692/ЕО на Комисията от 6 октомври 2005 г. относно прилагането на някои защитни мерки във връзка с инфлуенцата по птиците, установена в няколко трети страни (3).
(2)
На 25 ноември 2006 г. Южна Корея потвърди появата на огнище на високо патогенната инфлуенца, причинена от щам H5N1 по домашни птици, във ферма в южната част на страната.
(3)
Според настоящето законодателство на Общността, на Южна Корея е разрешено да изнася за Общността само сурови храни за домашни любимци и непреработени суровини за фуражи, съдържащи части от домашни птици, яйца за консумация от човека и нетретирани ловни трофеи от всякакви птици.
(4)
С оглед на риска за здравето на животните от поява на високо патогенна инфлуенца на територията на Общността, е подходящо като незабавна мярка да се преустанови вносът на тези продукти от Южна Корея.
(5)
Решение 2005/692/ЕО следва да бъде съответно изменено.
(6)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Член 3 от Решение 2005/692/ЕО се заменя със следното:
„Член 3
Държавите-членки преустановяват вноса от Малайзия и Южна Корея на:
а)
сурови храни за домашни любимци и непреработени суровини за фуражи, съдържащи части от домашни птици;
б)
яйца, предназначени за консумация от човека; и
в)
нетретирани ловни трофеи от всякакви птици.“
Член 2
Държавите-членки вземат необходимите мерки, за да се съобразят с настоящото решение и публикуват тези мерки. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 14 февруари 2007 година